Dewan Kesenian Semarang (cara Jawa: Paheman Seni Kutha Semarang) dicekak DEKASE ya iku organisasiné mitra pamaréntah Kutha Semarang kang tugasé ngayahi jejibahan saperlu nyuksèsaké pambangunan masarakat ing babagan seni-budaya. Organisasi iki ngadeg nalika taun 1999 dhedhasar Instruksi Mantri Dalam Negeri No. 5A taun 1993. DEKASE dibawahi katuwa, lan diampingi déning carik (sékretaris), artaka (bendahara), lan sawenèh panitya. Taun 2017, Katuwa Dewan Kesenian Semarang dicekel déning Handry TM, tilas juru warta koran Harian Suara Merdeka kang uga sastrawan (carita cekak lan novèl). DEKASE nduwéni sesambungan raket karo paheman seni kutha lan kabupatèn liyané, kaya ta Dewan Kesenian Jawa Tengah, nanging ora duwé hiérarki amarga pangemunahé diurus dhéwé-dhéwé kang saben taun dilapuraké marang Pamaréntah Kutha Semarang.

Panitya 
 Panitya fotografi
 Panitya sastra
 Panitya pawayangan & pawara
 Panitya jogèd tradhisi
 Panitya jogèdi modhèren
 Panitya lawak
 Panitya seni rupa
 Panitya filem
 Panitya téater tradhisi
 Panitya téater modhèren
 Panitya musik tradhisi
 Panitya musik modèren

Kagiyatan 
 Panalitèn potènsi seni-budaya enggonan
 Pamekaran potènsi seni-budaya enggonan
 Pangrumat potènsi seni-budaya enggonan
 Dhokumèntasi karya lan kagiyatan
 Panerbitan buku
 Pangiriman duta seni menyang njaban kutha lan njaban nagara
 Kajian (wawan rembug, seminar, lokakarya, lan gladhèn)
 Wahana aprésiasi (gelar seni lan pamèran)

Taman Budaya Raden Saleh 
Kawit madegé organisasi tekan sapéné, méh kabèh kagiyatan seni kang dicakaké déning Déwan Kesenian Semarang ana ing Taman Budaya Raden Saleh ing Dalan Sriwijaya, Semarang. Komplèk kang ambané kurang luwih sahèktar kuwi nyepakaké fasilitas antarané Gedung Narto Sabdo, kantor sékrétariaté DEKASE, téater ing njaban gedhong, téater kalangan, lan sandhingan karo Perpustakaan Daerah Kutha Semarang lan Gedung Wanita. Nanging, kawit anané wacana arep madegé Trans Studio ing laladan kono, Dewan Kesenian Semarang ngaturaké panguneg-uneg tumrap rancana kuwi menyang Wali Kutha. Sawenèh bab kang dadi uneg-uneg antarané nyuwun supaya paguyuban wayang wong Ngesti Pandhawa diwènèhi panggon ing komplèk Trans Studio kanggo gelaran nguri-uri kabudayan Jawa. Semono uga, para seniman saka kabèh babagan seni uga perlu diwènèhi panggon kang cukup kanggo ruwang èksprèsi.

Rujukan

Pranala njaba 
 Website resmi Dewan Kesenian Semarang 

Artikel Wiki Mrebawani II kalamangsa 1